‏מיכל גולן יקירת אורנים

מכללת אורנים גאה ומתכבדת להעניק את תואר "יקירת אורנים" לד"ר מיכל גולן על פועלה, ותרומתה לחינוך, להכשרת הגננות והמורים ומורי המורים ולמכללת אורנים.

מיכל, בתם של מריאנה ואלבין אדלרשטיין – שנמלטו בעור שיניהם מגרמניה הנאצית. נולדה וגדלה בקיבוץ המעפיל שהוריה היו בין מקימיו. בגיל 4, התייתמה מאמה שעסקה בפעילות ציונית ותנועתית ובהכשרה לעליה, טיפלה בילדים שנעקרו באחת מהוריהם. האם נפטרה בעת לידת בנה, אחיה של מיכל.

את שנות נעוריה בילתה מיכל בעבודה חקלאית בשדות הקיבוץ. בצבא שירתה כסמלת סעד בגדוד הנחל המוצנח. שבוע לאחר שחרורה פרצה מלחמת ששת הימים. קיבוץ המעפיל היה אז ישוב ספר שהופגז קשות ומיכל נקראה להוביל את גן הילדים. ההרגשה במחיצתם היתה מכוננת, כאילו נולדה להיות עמם. הקיבוץ שזיהה את היכולות והאיכויות האלה, פתח למעשה את מסעה של מיכל לעבר ייעודה, תפקידיה ותרומתה בשדה החינוך. בשנת 1967, מעט לאחר תחילת שנת הלימודים, הגיעה ללמוד באורנים. 15 שנים שימשה כגננת, כמורה וכרכזת חינוך בקיבוץ.

בראשית שנות ה70 עם הקמתו של הגן הניסיוני באורנים הגיעה אליו מיכל עם ילדי הגן מיפעת. בראשית שנות ה80 החלה לעבוד כמדריכה פדגוגית, שותפה לפיתוח תכניות והצמחת המסלול לגיל הרך, ובהמשך כנושאת בתפקידים מרכזיים ומשפיעים. בשנת 2007 עם מותה הטראגי של שלומית בתה, נאלצה מיכל להיפרד מאורנים ועברה להתגורר בתל אביב לתמוך ולסייע בגידול נכדותיה שנתייתמו מאמם. בשנת 2007, נבחרה מיכל לעמוד בראש מכון מופ"ת ולהובילו לעבר הישגים מרשימים בתחום המחקר והפיתוח המקצועי של מכשירי המורים. עם מילוי תפקיד זה סגרה מיכל מעגל עשיר ומגוון של עיסוק בחינוך מהגיל הרך ועד סגלי ההכשרה לחינוך והוראה.

מיכל שהגיעה ב1967 ללמוד באורנים שהיתה אז סמינר, זכתה ללמוד אצל מייסדיו, האורים והתומים בחינוך לגיל הרך, רובם מתנועת השומר הצעיר, כמו חוה שמיר, גדעון לוין, מרים רות ואחרים. בימים ההם מרבית הלומדות היו בנות קיבוץ, היחס בין המורים שהיוו דמויות מופת, לבין הלומדים, היה יחס בלתי אמצעי שיצר הרגשת בית קיבוצי.

במהלך השנים בהיותה גננת ומורה בקיבוץ יפעת נשלחו אליה לא אחת סטודנטיות מאורנים וכך נשמר תמיד הקשר עם אורנים. בשנת 1983 פנתה אליה חנה מירון, ראש מסלול הגיל הרך דאז, בבקשה שתצטרף לצוות המסלול. לא היה אז מי שילמד כיצד עושים את המעבר מהוראת ילדים להוראת מבוגרים ולא הייתה גם כל תכנית הכשרה סדורה. "בראנו אותה יחד", אומרת מיכל, "בעבודת צוות נפלאה יום יום ושעה שעה, מרחיבות דעת, מקשיבות לשדה החינוך והחברה המשתנים תדיר, ומנסות לראות כל העת את הילד את הסטודנט, את המקצוע ואת הוויית החיים, כשלם שיש זיקות הדדיות אמיצות בין מרכיביו.

לאחר מספר שנים בהוראה נתבקשה מיכל לעמוד בראש מסלול הגיל הרך. שוב ניגשה לתפקיד בחרדת קודש, יראה מכובד האחריות, "יחד עם צוות מופלא חתרו וגם הגיעו לכך שהחינוך בגיל הרך ייחשב לתחום דעת- דיסציפלינה".

בשנת 1996 החליפה את נועה צמחי כ"ראש החטיבה יסודי", קרי מסלולי הגיל הרך, היסודי, חנ"מ והמכון לאומנות ועמלה להפכם ליחידה משותפת ומשתפת. בתפקידה זה מיסדה וקידמה יוזמות ותכניות רבות: כמו "שבוע חינוך וחברה", הכרה בגלריה לאומנות כגלריה של המכללה כולה, פותחה מסגרת המצוינים, הוקם מרכז "מעיין", מרחב להנחיה אישית וגשר בין תיאוריה לתרגומה למעשה. מיכל תמכה בקדמת הקלעים ומאחוריהם בפעילות קבוצת התיאטרון, כתב העת 'קו נטוי' ויוזמות נוספות שהעשירו והעצימו את חצרה של אורנים.

 את בניית הפקולטה לחינוך בשנת 2000 התחילה מיכל מבירור של ערכים ועקרונות שעליהם תושתת העבודה החינוכית. הפקולטה לחינוך שקמה, כללה כבר גם את הכשרת המורים לבית הספר העל יסודי וגם כאן נדרשה עבודת מיזוג לא פשוטה בשותפות עם החטיבה האקדמית שחתרה בהובלתה של מיכל לאיחוד סטנדרטים בהכשרה.

תנופת העבודה והיצירה נקטעה כאמור באיבה בנסיבות טראגיות ומן הגבעות המרהיבות והירוקות של העמק עברה מיכל אל שלמות הבטון והמלט של תל אביב.

בשנת 2007 כשנבחרה לעמוד בראש מכון מופ"ת, הוא ניצב בפני איום סגירה וצריך היה להצדיק את קיומו. שתי מטרות גדולות הציבה לעצמה: האחת שמכון מופ"ת יהווה מרכז רחב ומתרחב ללמידה מקצועית, והשנייה שהמכון יהפוך לסוג של מו"פ עבור מערכת החינוך.

תרגום המטרות לצעדים אופרטיביים כלל הרחבת הפעילות המחקרית, הקמת מסגרת לפוסט דוקטורט המתמקד במחקר פרקטי, הרחבת פעילות הכנסים לצורך זימון במות להצגת עבודות ומחקרים, הקמת יחידת סקירות מידע לקובעי מדיניות, הרחבת הקשר עם השדה המכשיר, פתיחת מו"פים לתהליכים שהמשרד מוביל, הקמת תכנית להצמחת מנהיגות במכללות ועוד.

עם פרוץ הקורונה, לפני כשנה ורבע, פרשה מיכל מעבודתה בתחושת סיפוק מהולה בדאגה עמוקה. בהכירה מקרוב את אופי מהלכי המדיניות, בלבה תקווה ומשאלה, שעל אנשי החינוך וההכשרה, חובת המלאכה להמשיך ולעשותה במסירות, במחויבות ובאחריות גדולה. בסכמה עשרים וחמש שנות עבודה באורנים כתבה בין היתר: "ניסינו להיות ראויים לזכות הגדולה שניתנה לנו להשפיע במשהו על צמיחתם המקצועית והאישית של אנשים צעירים שבחרו בנו להיות להם לשותפים-מנחים בדרך בה בחרו ללכת [...] אם אכן השכלנו להיות שותפים למעשה במעט מכל אלה, אשרינו", בחגיגות ה60 לאורנים אמרה: "תהיה זו נוסטלגיה מתקתקה לומר שהכל התנהל פה על מי מנוחות [...] אולם איכשהו תמיד הייתה בי תחושה עמוקה, אולי נאיבית משהו, שאנשים נלחמים במקום הזה מתוך אמונה במעשיהם ועל עניינים שבנפשם. שהרי אם לא כן לא היו נובטים, צומחים ומבשילים בין עצי האורן, 'קו נטוי', קבוצת תיאטרון, גלריה לאמנות, גן בוטני-ספרותי, גן ילדים, לימודי קהילה, יהדות אחרת, אתר מרגולין, מיתרים ומעיין ושאר מפעלים מרוממי נפש שהם לב ליבו, שאר הרוח של מעשה החינוך. כפי שקשה לדעת יופי מהו, עד שהנך פוגש אותו ויודע בוודאות כי ראית ציפור רבת יופי, כך רוח אורנים אינה ניתנת להגדרה פשוטה, אך אין ספק שמיכל היא אחת מהדמויות הבולטות, האותנטיות, היפות והמזוקקות של אותה הרוח.

מכללת אורנים מתכבדת בכבודה של מיכל גולן ושמחה להעניק לה את התואר: יקירת אורנים", על תרומתה ארוכת השנים לחינוך בגיל הרך, ששמעו ואיכותו יצאו בעולם, להכשרת המורים בישראל ובכך לחינוך ולחברה הישראלית ולמכללת אורנים.